NG Kerk in Oos-Kaapland » 'n Vriendekring wat saam groei
Vergoeding vir preekbeurte op uitnodiging
Gemeentes vra dikwels hoeveel 'n besoekende predikant wat 'n erediens kom lei, vergoed moet word. Veneto Keyter wys uit die Hervormde Kerk het die volgende riglyne, wat net so op die NG Kerk van toepassing gemaak kan word:
Om billikheid teenoor leraars, in diens asook emeriti wat dikwels hieronder vergoed word te laat geskied, gee ons graag die volgende riglyne. Gemeentes moet in gedagte hou dat veral 'n emeritus leraar nie meer oor verdienvermoë beskik nie.
Ander predikante soos beroepafwagtendes, proponente en ander deelversorgde predikante ontvang ook nie altyd vervoertoelaes nie. Alle vervoerkoste kom dus uit hulle eie sak. Dan is daar ook ander kostes soos bv. tolgelde, verblyfkoste, ens. wat verreken moet word.
Nadat verskeie bronne nagevors is, is daar besluit om die volgende deur te gee as 'n riglyn waarteen besoekende predikante vir 'n preekbeurt vergoed kan word.
1. Vergoeding per preekbeurt = R600-00 (Hierdie bedrag is 'n arbitrêre bedrag. Indien 'n berekening gedoen sou word wat die ure is wat 'n predikant benodig vir die voorbereiding en die preek kom dit neer op 5 ure. Indien die 20 jaar skale gebruik word behoort 'n predikant meer as R1,000-00 per preekbeurt te ontvang. Die bedrag van R600-00 moet dus as die absolute minimum beskou word.)
2. Vervoerkoste vir eie voertuie: R3.00 per kilometer. (In die NG Kerk is die riglyn vir persone wat reeds 'n reistoelaag ontvang R2.50 per km, en andersins R3.00 per km).
Let op dat hierdie net 'n riglyn is.
Effek van die kerklike hulp met Sikloon Idai in Mosambiek
Ds Carl Louwrens (NGK Krugerwildtuin) en ds Llewellyn Oliver (Lewende Gemeente van ons Mosambiekse Gereformeerde Susterskerk in Matola, voorstad van Maputo) vertel meer van die effek wat Sikloon Idai op Mosambiek gehad het. Hulle deel ook met ons hoe kerke en individue hierdie ramp help verwerk en hoe hierdie hulp in nood betekenis in mense se lewens kom gee.
Hoe lyk die toekoms van die NG Kerk? Jou opinie maak saak.
Die NG kerk is by 'n kritiese draaipunt in sy lang geskiedenis. Die wêreld om ons en die kerk self is besig om diep veranderings te ondergaan en dit is nodig dat ons besluite sal neem wat gaan oor die koers en rigting van die NG kerk.
By die volgende vergadering van die Algemene Sinode in Oktober gaan ons nadink oor die rol wat die kerk behoort te speel in die samelewing waarin God ons geroep het. Ons wil graag jou stem hieroor hoor. Julle kan as individue, kerkrade, leraarspanne of ander groep in die gemeente reageer. Ons wil veral graag jonger mense se stemme hoor.
Dit gaan oor ses sake: die eksterne en die interne uitdagings wat die kerk raak, die roeping en die bediening van die kerk, die toekomstige teologiese rigting en die struktuur van die NG kerk.
Hierdie is groot en belangrike sake en ons wil hoor hoe jy hieroor dink.
Ons gaan van nou af elke week een van hierdie vrae op die tafel sit. Jy kan jou mening op een of meer van die onderstaande drie opsies gee.
'n veelvoudige keuse vraelys op die Kerkbode se webblad by "AMPTELIK" of
kommentaar op die facebook blaaie van die Algemene Sinode en Kerkbode of
'n E-pos wat nie oop is vir ander om te lees nie, na die volgende adres: beplanning@ngkerk.net. Gebruik gerus die e-pos om as kerkraad, leraarspan of ander groepering julle mening te gee.
Kliek op 'n skakel en dit sal jou daarheen neem.
KiX (Kinders in Christus) het met 'n paar briljante idees vorendag gekom om kinderbediening tydens Hemelvaart en Pinkster te verryk. Die vindingryke hulp-middels wissel van doen-dit-self koekies en krone tot inkleurblaaie en woord-soekspeletjies wat die kern van Pinkstertyd op 'n ouderdomstoepaslike manier oordra. Besoek Pinterest of laai die materiaal van die dinkjeug-webblad af.
Pinksterreeks 2019 handel oor God se beweging na die wêreld toe. God kom ons mense tegemoet. Telkens is dit 'n naderkom in liefde – met oopgestrekte arms om sy skepping en skepsels te omhels. By die groot momente deur die hele Bybelverhaal heel sien ons deurentyd iets van dié beweging van God. Telkens laat God se naderkom ons mense in verwondering – om ons dan weer in beweging te bring. Die heen en weer beweging van God en mens word soos 'n dans waarin God beweeg en die mens reageer op die ritme van God se liefde en genade.
Klik hier om dit af te laai.
Tans is daar heelwat navraag oor die wyse waarop 'n bydrae gelewer kan word om die nagevolge van sikloon Idai in Mosambiek aan te spreek. Ons weet baie lidmate en gemeentes wil 'n verskil help maak, maar wil weet dat hulle bydrae by mense in nood uitkom. Die NG Kerk is in 'n formele verhouding met die Gereformeerde Kerk in Mosambiek, met gemeentes wat direk deur die sikloon geraak is en wat oor die infrastruktuur beskik om deur die plaaslike gemeentes behulpsaam te wees. Maande van voedsel- en watertekorte, asook siektes, lê vir baie mense en veral kinders voor. Aangesien die vervoer van hierdie hulp bemoeilik word deur oorgrensprosedures, lang afstande en slegte paaie is dit tans die beste om hierdie middele sover moontlik in Mosambiek plaaslik aan te koop. Finansiële hulp kan dus groot verligting bring vir meeste van die probleme wat nog voorlê in die maande wat kom en sal grootliks waardeer word.